
                   1. Acordul privind noul Tratat european

                   Liderii europeni au aprobat, la 19 octombrie a.c., un nou tratat care înlocuieşte Constituţia europeană, cu speranţa că prin acest act au pus capăt celor peste doi ani de criză instituţională. Pentru a intra în vigoare, tratatul trebuie semnat şi ratificat în cele 27 de ţări membre, fază care va dura, probabil, până la sfârşitul anului 2008. Liderii europeni speră că el va intra în vigoare în 1 ianuarie 2009 sau înainte de alegerile europene din primăvara anului 2009. 

                   Tratatul a fost redactat special pentru a putea fi ratificat fără referendum. El conţine numeroase chestiuni care figurau în proiectul de Constituţie respins în 2005 de francezi şi de olandezi, dar evită cuvântul Constituţie şi suprimă tot ceea ce ar fi putut da Uniunii Europene aspectul unui superstat, în special imn şi drapel. Doar Irlanda a ţinut să organizeze o consultare a poporului asupra acestui text. Şi în Marea Britanie, euroscepticii au reclamat o astfel de consultare, dar premierul Gordon Brown a respins cererea. „Este timpul ca Europa să treacă la altceva şi să depunem toate eforturile pentru problemele importante pentru europeni: creştere economică, locuri de muncă, schimbare climatică şi securitate”, a declarat el. 

                   Ultimele concesii, făcute polonezilor şi italienilor, prezintă, potrivit analiştilor, imaginea compromisurilor întortocheate care jalonează istoria integrării europene. Polonia era preocupată de o pierdere relativă a greutăţii lor în noul sistem de vot majoritar prevăzut de noul tratat. După ce au obţinut o amânare pentru 2014 a acestui nou sistem, ei au mai solicitat o clauză, care permite ţărilor puse în minoritate la vot să îngheţe temporar aplicarea unei decizii, să fie înscrisă în textul tratatului. Ei au obţinut adăugarea în tratat a unei dispoziţii care precizează că ea nu va putea fi modificată decât cu unanimitatea celor 27. 

                   Conducătorii europeni au mai acceptat să ceară Curţii europene de justiţie să creeze încă trei posturi de avocaţi generali. Unul dintre ele va fi rezervat Poloniei. 

                   Premierul italian Romano Prodi contesta noua repartiţie a locurilor în Parlamentul european care, începând din 2009, ar fi dat pentru prima oară mai puţine locuri eurodeputaţilor italieni decât francezilor şi britanicilor. Această nouă repartiţie fusese propusă de Parlamentul european pentru a satisface reducerea numărului total al eurodeputaţilor la 750 în loc de 785 în prezent, înscris în tratat. 

                   Italia a obţinut în final un europdeputat suplimentar, numărul eurodeputaţilor devenind 750 plus preşedintele Parlamentului, potrivit artificiului găsit de „cei 27”, care au aşezat Italia la paritate cu Marea Britanie şi doar cu un deputat mai puţin decât Franţa. 

                   Textul urmează să fie tradus în cele 23 de limbi ale UE, semnarea sa fiind prevăzută pentru 13 decembrie, la Lisabona. 
                   „Uniunea Europeană a ieşit din criza sa instituţională şi este pregătită să înfrunte provocările viitorului”, a precizat premierul portughez Jose Socrates, a cărui ţară asigură preşedinţia UE. „Europa va fi mai puternică pentru a răspunde provocărilor mondiale, pentru a-şi asuma rolul rolul în lume, şi va putea privi viitorul cu încredere”, a adăugat el. 

                   Preşedintele Comisiei Europene, Jose Manuel Barroso, s-a declarat şi el convins că acordul va permite Europei să aibă o capacitate de acţiune. 

                   La rândul său, Cancelarul german Angela Merkel a calificat acordul drept un mare succes. Ea s-a referit la document ca la un progres politic decisiv, recunoscând totuşi că negocierile au fost laborioase.
                   UE va avea cinci domenii de exclusivitate în relaţia cu statele membre. Acestea se referă la politica vamală, concurenţă şi funcţionarea pieţei interne a UE, politica monetară pentru zona euro, conservarea resurselor mării în cadrul politicii comune de pescuit şi politica comercială comună. 

                   În ceea ce priveşte domeniile împărţite între UE şi statele membre acestea sunt în domeniul protecţiei consumatorilor, justiţie, securitate şi apărare, transport, energie şi agricultură. S-a convenit, de asemenea, să existe şi domenii exclusive ale statelor membre în relaţia cu UE în ceea ce priveşte învăţământul, cultura, turismul, sănătatea şi formarea profesională. În aceste domenii va exista doar o cooperare între UE şi statele componente. 

                   În conformitate cu formula cu care s-a căzut de acord la reuniunea informală de la Lisabona, noul tratat al UE devine persoană juridică unică, având capacitatea de reprezentare pentru toate statele. De asemenea, se extind competenţele Parlamentului European, va creşte şi rolul parlamentelor naţionale în cooperarea cu Comisia Europeană şi Parlamentul European. 

                   Din punct de vedere executiv şi al capacităţii de luare a deciziilor, s-a hotărât ca, începând cu 2014 sau cel mai târziu în 2017, să intre în funcţiune principiul cu dublă majoritate. Nu va mai funcţiona condiţia obligatorie a consensului, ci intră în funcţiune principiul dublei majorităţi, care înseamnă că 55% din statele membre, dar reprezentând 65% din populaţia UE, pot lua decizii care devin obligatorii pentru toţi. Acest procedeu se va aplica din anul 2014, dacă nu va exista vreun stat care să ceară amânarea aplicării sale. De asemenea, din 2014 doar două treimi dintre statele membre vor avea comisar european. În fruntea Consiliului European va fi un preşedinte permanent, cu un mandat de doi ani şi jumătate, cu posibilitatea de a avea două mandate. 

                   De asemenea, se va înfiinţa funcţia de Înalt reprezentant al UE pentru Afaceri Externe şi Politică de Securitate, care va avea rang de vicepreşedinte al Comisiei Europene şi va fi ales prin mecanismul după care se aleg comisarii europeni.
                   2. Lucrările summit-ului Uniunea Europeană - Rusia
                   Reprezentantul special al Rusiei pentru relaţiile cu Uniunea Europeană, Serghei Iastrjembski, a primit cu un optimism prudent schimbarea executivului de la Varşovia, amintind că oficialii de la Bruxelles trebuie să obţină ridicarea veto-ului polonez pentru a putea demara negocierile pentru un nou parteneriat cu Rusia. „Veto-ul Varşoviei, ca răspuns la embargoul rus asupra importurilor de carne din Polonia, reprezintă principala problemă a europenilor înainte de toate”, a declarat Serghei Iastrjembski în cadrul unei conferinţe de presă organizată înaintea deschiderii summit-ului UE-Rusia care a avut loc la Mafra, în Portugalia. „Statele europene trebuie să se înţeleagă între ele (...) De îndată ce mandatul pentru negociere va fi acordat de toate ţările membre ale UE, noi vom fi gata să începem fără nici o întârziere discuţiile asupra unui nou parteneriat”, a precizat diplomatul rus. Noul parteneriat, foarte aşteptat, ar urma să reglementeze în special relaţiile ruso-europene în domeniul energetic. 

                   În cadrul aceleiaşi conferinţe de presă, Serghei Iastrjembski a deplâns faptul că embargoul rusesc asupra cărnii şi a altor produse alimentare din Polonia a devenit o miză în relaţiile ruso-europene şi a reiterat că această problemă nu poate fi rezolvată decât la nivel bilateral, între cele două state. „Din considerente de solidaritate europeană, problemele au fost ridicate la nivelul UE-Rusia, iar acest lucru constituie un obstacol pentru buna dezvoltare a relaţiilor ruso-europene”, a mai afirmat reprezentantul special rus. „Summit-urile UE-Rusia nu constituie un cadru potrivit pentru a discuta probleme care au nevoie de opinii specializate, precum problemele de control fitosanitar”, a subliniat oficialul rus. 

                   Rusia a avut o agendă încărcată pentru vizita preşedintelui rus din Portugalia. Astfel, pe lângă relaţiile ruso-europene, liderul rus a abordat în cadrul contactelor sale cu autorităţile portugheze o serie de chestiuni stringente din actualitatea internaţională, între care planurile SUA de amplasare a unor elemente ale scutului său antirachetă în Europa de Răsărit, statutul provinciei Kosovo sau dosarul nuclear iranian. În paralel cu agenda prezidenţială, la Lisabona, s-a desfăşurat o masă rotundă a oamenilor de afaceri şi industriaşilor din Rusia şi UE. Delegaţia rusă a fost reprezentată la această dezbatere de vicepremierul Serghei Narâşkin, ministrul energiei şi industriei Viktor Hristenko, ministrul economiei Elvira Nabibulina, directorul monopolului energetic rus „Liniile energetice unite ale Rusiei”, Anatoli Ciubais. 
                   La summit-ul Rusia-UE, preşedintele rus Vladimir Putin şi preşedintele Comisiei Europene Jose Manuel Durao Barroso au abordat problema alimentării ţărilor europene cu gaze ruseşti pe anul 2008, una din chestiunile cele mai sensibile în relaţiile dintre cele două părţi. 

                   Uniunea Europeană şi Rusia au convenit să facă demersuri pentru instituirea unui mecanism de alertă timpurie referitor la eventualele probleme ce ar putea să apară în domeniul furnizării de energie din Rusia către „cei 27”, a declarat preşedintele Vladimir Putin. Un asemenea mecanism se va baza pe un schimb de informaţii asupra potenţialelor probleme şi soluţiile pentru acestea, a precizat liderul rus la finalul summit-ului UE-Rusia. Vladimir Putin a adăugat că discuţiile purtate pe parcursul reuniunii au pus accentul pe consolidarea siguranţei energetice a Europei. 

                   O altă problemă abordată la reuniunea de la Mafra a fost propunerea avansată de Rusia vizând crearea, împreună cu Uniunea Europeană, a unui institut pentru drepturile omului, menit să îmbunătăţească dialogul celor două părţi pe marginea acestui subiect sensibil din punct de vedere politic.

                   Iniţiativa vine după ce de mai multe ori, Rusia a fost acuzată că nu respectă democraţia, încalcă drepturile omului şi îngrădeşte libertatea de exprimare. Preşedintele rus a replicat că cea mai mare parte a criticilor sunt lipsite de fundament şi a acuzat guvernele occidentale că se folosesc de chestiunea drepturilor omului ca pretext pentru a încerca să se amestece în problemele interne ale ţării sale. Vladimir Putin a afirmat că acest institut ar putea avea sediul fie la Bruxelles, fie în orice altă capitală europeană şi că va trata chestiuni legate, printre altele, de libertatea de exprimare şi drepturile imigranţilor. „Scopul lui este de a facilita dialogul ... cred că un astfel de dialog va fi foarte util”, a mai afirmat preşedintele Federaţiei Ruse.
                   Vladimir Putin a comparat actuala dispută dintre Rusia şi SUA cu privire la scutul american antirachetă cu criza rachetelor din Cuba, din anul 1962. „V-aş reaminti cum au evoluat relaţiile într-o situaţie analogă la mijlocul anilor 1960”, a afirmat preşedintele V. Putin, întrebat la finalul summit-ului UE-Rusia despre planurile americane de a instala elemente ale sistemului său anti-rachetă în estul Europei. „Acţiuni analoge ale Uniunii Sovietice atunci când a desfăşurat rachete în Cuba au provocat criza rachetelor. Pentru noi, situaţia este foarte similară din punct de vedere tehnologic. La graniţele noastre sunt create astfel de ameninţări la adresa ţării noastre. „Slavă Domnului, nu avem acum o criză a rachetelor cubaneze, în primul rând datorită modului fundamental în care s-au schimbat relaţiile dintre Rusia şi SUA”, a concluzionat Vladimir Putin.
                   „Rusia apără într-o măsură mai mare interesele europene decât europenii înşişi”, a declarat preşedintele Rusiei. Potrivit analiştilor, diplomaţia rusă nu va reuşi să obţină niciun fel de avantaje pentru Moscova de la actualul summit Rusia-UE, iar auspiciile, nu prea favorabile pentru partea rusă, l-au determinat pe liderul de la Kremlin să adopte o retorică aparent paradoxală. V. Putin a afirmat că există chestiuni asupra cărora Rusia şi blocul european se situează, deocamdată, pe poziţii divergente. Recurgând la exemplul Kosovo, preşedintele rus a explicat ceea ce a avut în vedere atunci când a calificat Rusia drept „apărătoarea Europei”. 

                   „Rusia, a  declarat liderul de la Moscova, tratează diferendul Kosovo pe baza principiilor dreptului internaţional, apărând integritatea teritorială a unui stat. Aveţi puţine probleme în Spania? Aveţi puţine probleme în Belgia? Puţine probleme pot să apară în România? Sau în întreaga regiune balcanică?”, a întrebat retoric liderul de la Kremlin, adăugând: „la ce bun să punem sub semnul întrebării temeiurile dreptului internaţional, alimentând în acest fel tendinţele separatismului în Europa şi în întregul spaţiu postsovietic”. „Referindu-se la cazul Spaniei, preşedintele rus a făcut aluzie la separatismul basc, iar în cazul României, la ungurii din Transilvania şi minoritatea bulgară din România, iar vorbind de Belgia i-a avut în vedere pe flamanzi”, a menţionat un oficial rus. 

                   „Discutând cu colegi din Comisia Europeană, am impresia uneori că noi, ruşii, apărăm într-un grad mai mare interesele europenilor decât oponenţii noştri”, a mai afirmat V. Putin. „Nu ar fi oare mai bine să dăm dovadă de puţină răbdare şi în virtutea normelor internaţionale în vigoare să căutăm soluţii la problemele existente?”, s-a adresat, din nou, retoric, şeful statului rus. 

                   După cum apreciază analiştii politici, nu este pentru prima oară când preşedintele rus recurge la argumentul că deciziile sale „sunt dictate mai întâi de toate de interesele Europei”. Cu un an în urmă, la summitul Rusia-UE de la Helsinki, în perioada preşedinţiei finlandeze a Ununii Europene, explicând motivele instituirii embargoului rusesc la importurile de carne poloneză, V. Putin a declarat că, în acest fel, „Rusia salvează Europa de produsele de proastă calitate”. 

                   În aceeaşi ordine de idei, V. Putin s-a declarat nedumerit de faptul că Europa a „pus la colţ” Iranul. „Cui foloseşte escaladarea situaţiei? Cui folosesc ameninţările cu sancţiuni şi cu acţiuni militare?”, a continuat retoric V. Putin. „Cred că pentru rezolvarea problemelor de acest gen nu este cea mai bună metodă să alergi ca un nebun cu un brici în mână şi să-l agiţi în toate părţile”, a concluzionat preşedintele rus, amintind că dosarul nuclear nord-coreean a putut fi rezolvat, în cele din urmă, exclusiv prin metode politice. 

                   3. Situaţia de la graniţa Turciei cu Irakul
                   Parlamentul turc a autorizat la 17 octombrie a.c. guvernul de la Ankara să lanseze, dacă va fi necesar, incursiuni militare împotriva separatiştilor kurzi din cadrul Partidului Muncitorilor din Kurdistan (PKK) refugiaţi în nordul Irakului, a anunţat preşedintele parlamentului turc Köksal Toptan. Moţiunea care autorizează pentru un an guvernul Recep Tayyip Erdogan să atace bazele separatiştilor kurzi din nordul irakului a fost susţinută de toate partidele politice, cu excepţia formaţiunii prokurde Partidul Societăţii Democratice (DTP). „Dintre cei 526 de deputaţi prezenţi, 507 au votat pentru şi 19 împotriva moţiunii”, a anunţat Köksal Toptan. 

                   Vicepremierul Cemil Cicek a insistat în faţa parlamentarilor turci asupra faptului că orice intervenţie militară în nordul Irakului va avea ca unică ţintă PKK, care luptă din 1984 împotriva puterii centrale din Turcia, şi că guvernul de la Ankara nu are nicio pretenţie teritorială asupra Irakului. „Adoptarea moţiunii de către parlament nu înseamnă neapărat că o operaţiune transfrontalieră va fi demarată imediat”, a declarat premierul turc Recep Tayyp Erdogan. „Turcia va acţiona în mod raţional şi fără ezitare atunci când va fi cazul şi la momentul potrivit”, a adăugat şeful guvernului.

                   Reprezentanţii Kurdistanului irakian a avertizat Turcia să nu recurgă la o incursiune militară în nordul Irakului, întrucât aceasta riscă să distrugă stabilitatea regiunii. „Ei ştiu foarte bine că o incursiune pe teritoriul unei alte ţări este contrar legii internaţionale şi constituie o violare a suveranităţii naţionale care va distruge stabilitatea regiunii”, a declarat Jamal Abdullah, purtător de cuvânt al guvernului regional din Kurdistanul irakian. 

                   De asemenea, guvernul regional kurd şi-a exprimat dorinţa de a purta un dialog direct cu Turcia privind problema rebelilor kurzi separatişti din cadrul Partidului Muncitorilor din Kurdistan. ''Guvernul regional kurd cheamă Turcia la dialog direct privind toate problemele de interes comun, inclusiv cea referitoare la PKK'', se menţionează într-un comunicat oficial al autorităţilor kurde din Irak. ''O eventuală incursiune ar aduce grave prejudicii Irakului, Turciei şi Orientului Mijlociu'', se mai menţionează în document citat. 

                   Denunţând implicit acţiunile rebelilor kurzi separatişti, care deţin baze în nordul Irakului, autorităţile din Kurdistanul irakian au condamnat asasinarea unor persoane nevinovate în Turcia, apreciind că violenţa nu reprezintă soluţia pentru nicio problemă. 

                   Secretarul general al Organizaţiei Naţiunilor Unite, Ban Ki-moon, s-a pronunţat în favoarea unor măsuri decisive pentru a împiedica utilizarea teritoriului irakian de către rebelii kurzi pentru a lansa atacuri împotriva Turciei. În mesajul dat publicităţii se afirmă că, „ONU încurajează puternic guvernul irakian şi guvernul regional al Kurdistanului să ia măsuri decisive pentru a se asigura că teritoriul Irakului nu este utilizat de către Partidul Muncitorilor din Kurdistan pentru a lansa atacuri peste frontieră asupra Turciei''. De asemenea, ONU consideră că „escaladarea tensiunilor nu va face decât să complice eforturile comunităţii internaţionale, inclusiv ale ONU, vizând instaurarea stabilităţii în regiune”. 

                   Secretarul american al apărării, Robert Gates, a lăsat să se înţeleagă că forţele americane şi cele irakiene ar fi pregătite să acţioneze împotriva rebelilor kurzi din Partidul Muncitorilor din Kurdistan, dacă vor dispune de mai multe informaţii. Potrivit oficialului american, SUA sunt decise să lucreze cu Turcia pentru a reduce riscul creat de rebelii PKK. Armata americană a indicat anterior că forţele sale sunt prea implicate în Irak pentru a lupta împotriva PKK, desemnată ca organizaţie teroristă de SUA. 

                   Secretarul apărării a reafirmat preocuparea americană cu privire la degradarea relaţiilor cu Turcia ca urmare a tensiunilor de la frontiera turco-irakiană şi a unei rezoluţii a Congresului american recunoscând un genocid armean sub Imperiul Otoman în timpul Primului Război Mondial. 

                   Preşedintele irakian Jalal Talabani nu consideră posibilă o amplă intervenţie a armatei turce în Kurdistanul irakian. „Eu exclud o vastă intervenţie a Turciei, întrucât toţi se opun, inclusiv SUA, UE şi NATO”, a declarat preşedintele irakian. Potrivit liderului de la Bagdad, premierul turc Recep Tayyip Erdogan pune el însuşi la îndoială utilitatea unei astfel de operaţiuni. „Premierul turc ştie foarte bine că o intervenţie militară nu va rezolva problema şi nu va aduce rezultatele sperate”, a adăugat Jalal Talabani.
                   În opinia preşedintelui J. Talabani, evitarea unei operaţiuni militare turce în nordul Irakului este posibilă dacă rebelii din Partidul Muncitorilor din Kurdistan vor înceta să efectueze raiduri asupra teritoriului turc. „Turcia declară că nu doreşte să ocupe această regiune, nici să aducă vreun prejudiciu kurzilor şi susţine că operaţiunea va fi dusă exclusiv împotriva extremiştilor din PKK”, a mai declarat liderul irakian. 

                   4. Alegerile legislative din Polonia

                   Circa 30,5 milioane de polonezi au fost aşteptaţi, la 21 octombrie a.c., la urne pentru a alege membrii noului parlament într-un scrutin care s-a anunţat drept un referendum „pentru” sau „împotriva” fraţilor gemeni conservatori Lech şi Jaroslaw Kaczynski, preşedintele şi premierul Poloniei, controversaţi atât în ţară cât şi în afara ei. 

                   După o situaţie indecisă timp mai multe săptămâni, cursa electorală a fost relansată prin victoria, pe cât de categorică, pe atât de neaşteptată a liderului opoziţiei liberale Donald Tusk, în cadrul ultimei apariţii televizate cu premierul Jaroslaw Kaczynski. După ce Camera Deputaţilor a Poloniei a decis să organizeze alegeri legislative anticipate, Partidul Lege şi Justiţie, condus de fraţii Kaczynski, şi-a disputat primul loc în sondaje cu Platforma Civică al lui Donald Tusk, partid liberal şi proeuropean, ca, în ultima perioadă, acesta din urmă să câştige teren. Astfel încât, ultimele sondaje de opinie privind intenţiile de vot ale polonezilor în scrutin au evidenţiat un avans de 8-10% pentru liberalii din Platforma Civică, faţă de conservatorii din „Lege şi Justiţie”, credidaţi cu 34-44% din intenţiile de vot. 

                   Fraţii Kaczynski şi-au descurajat o parte din electoratul urban, care a fost sedus de programul anticorupţie al Partidului Lege şi Justiţie. În doi ani, cei doi fraţi, câştigători în toamna anului 2005 atât a alegerilor legislative cât şi a celor prezidenţiale, au divizat electoratul. O parte laudă politica socială, refuzul lor de compromis în cadrul Uniunii Europene şi atacurile lor împotriva Germaniei. Alţii, dimpotrivă, critică blocajele generate de ei în UE, obsesia lor pentru legea lustraţiei, controlul asupra mass-media publică şi dezinteresul faţă de reformele economice. 

                   Formaţiunea liberală Platforma Civică a câştigat detaşat alegerile legislative anticipate, obţinând 41,51% din voturile exprimate, conform rezultatelor definitive date publicităţii de Comisia electorală naţională. Platforma Civică, grupare condusă de Donald Tusk, va deţine 209 mandate din cele 460 ale Seimul polonez. Partidul conservator Lege şi Justiţie s-a clasat pe locul al doilea şi a întrunit 32,11% din sufragiile exprimate, urmând să dispună de 166 de mandate parlamentare. 

                   Doar alte două partide, Alianţa de centru stânga (Lid), condusă de fostul preşedinte Aleksander Kwasniewski, şi Partidul Ţărănesc tradiţional (PSL), au depăşit pragul limită de 5%, necesar pentru a obţine reprezentarea în camera inferioară a parlamentului de la Varşovia. LiD a fost votată de 13,15% dintre polonezi, în timp ce PSL a fost preferată de 8,91% la sută dintre alegători. Aceste rezultate le asigură 54 şi, respectiv, 30 de locuri în noul Seim. De asemenea, minoritatea germană, care nu este supusă regulii cu minimul de 5 la sută, va avea un reprezentant în Seimul polonez. 

                   În Senat, care numără 100 de locuri, Platforma Civică a obţinut 60 de poziţii, iar Partidul Lege şi Justiţie, 39. La rândul său, un candidat independent, fostul premier social-democrat Wlodzimierz Cimoszewicz va ocupa un fotoliu de senator în legislativul polonez. 

                   Rata de participare la alegerile legislative a fost de 53,8 %, un nou record în Polonia de după '89 pentru acest tip de scrutin.

